የአዲስ ቪው ሆቴል ባለቤት አራጣ በማበደር ወንጀል ተጠርጥረው በቁጥጥር ሥር ዋሉ
አራጣ እንደሚያበድሩና ባለሀብት የነበሩ ግለሰቦችን ተመፅዋች እንዲሆኑ አድርገዋል የሚል ጥቆማ የደረሰው የፌዴራል ፖሊስ ወንጀል ምርመራ ቢሮ፣ ከፍተኛ ክትትል በማድረግና ማስረጃዎችን በማሰባሰብ አራጣ በማበደር ወንጀል የተጠረጠሩትን የአዲስ ቪው ሆቴል ባለቤት አቶ ዓብይ አበራን፣ ሐሙስ ሐምሌ 13 ቀን 2009 ዓ.ም. በቁጥጥር ሥር አዋለ፡፡ቢሮው በተጠርጣሪው ላይ በቂ ማስረጃ የሰበሰበ በመሆኑ፣ ተጨማሪ ምርመራ በማካሄድ መዝገቡን አደራጅቶ ክስ የመመሥረት ሥልጣን ላለው ጠቅላይ ዓቃቤ ሕግ እንደሚልክ ታውቋል፡፡አቶ ዓብይ በዋናነት የተጠረጠሩት አቶ ዳዊት ከበደ የተባሉ ባለሀብትና ሌሎች ግለሰቦች ከእሳቸው በአራጣ ተበድረው፣ ከባለሀብትነት ወደ ተመፅዋችነት መቀየራቸውን በወንጀል ምርመራ ቢሮው በሰጡት መረጃና ጥቆማ መሆኑም ታውቋል፡፡ አቶ ዳዊት የተባሉት አራጣ ተበዳሪ፣ ከዓመታት በፊት 1,500 ካሬ ሜትር ቦታ ላይ ያረፈ ፋብሪካና ንብረቶች የነበሯቸው ቢሆንም፣ በሥራ አጋጣሚ ገንዘብ አንሷቸው በሌላ ሰው አማካይነት ከአቶ ዓብይ መጠኑ ያልተገለጸ ገንዘብ መበደራቸውን ተናግረዋል፡፡ ገንዘቡን የተበደሩት በአራጣ ቢሆንም፣ አቶ ዓብይ የተፈራረሙበት ሰነድ ግን ሕጋዊ እንዲሆን ማድረጋቸውንም በሰጡት ቃል ማረጋገጣቸው ተገልጿል፡፡አቶ ዓብይ ግን በመገናኛ ብዙኃን ተጠይቀው በሰጡት ምላሽ፣ ፋብሪካውን በሕጋዊ መንገድ መግዛታቸውንና አሜሪካ ለሚኖር ሦስተኛ ወገን በ380 ሺሕ ዶላር እንደሸጡት ተናግረዋል፡፡ አቶ ዓብይ ገንዘቡ አገር ውስጥ እንደተከፈላቸው የገለጹ ቢሆንም፣ ዶላሩ በስማቸው ወደ ጀርመን መተላለፉ ተገልጿል፡፡በደረሰው ጥቆማ መሠረት ክትትሉን አጠናክሮ የነበረው ፌዴራል ፖሊስ ማስረጃዎቹን ሰብስቦ ከጨረሰ በኋላ፣ አቶ ዓብይን በቁጥጥር ሥር አውሎ በምርመራ ላይ ነው፡፡  